**hatásvizsgálati lap**

**I. Költségvetési hatások:**

A jelen előterjesztés eredményeképpen – az új igények miatt megjelenő keretszám-bővítések ellenére – a 2017/2018. tanévre vonatkozó keretszámok csökkennek, ugyanis a keretszám-emelés mellett jelentős mértékű keretszámról mondott le néhány fenntartó. Ennek következtében a2017/2018. tanévre vonatkozó szakmaszerkezeti döntésről és a 2017/2018. tanévben a Szabóky Adolf Szakképzési Ösztöndíjra jogosító szakképesítésekről szóló 317/2016. (X. 25.) Korm. rendelet hatályos rendelkezéseihez képest az előterjesztésben szereplő módosítások hatására a korlátozottan támogatott képzések tekintetében a fenntartók számára kiosztott keretszám összesen 307 fővel csökken. A 307 fős keretszám-csökkenés 11028 fős emelésből és 11335 főnyi keretszám-csökkenésből áll össze.

Jelen módosítás, tehát központi költségvetési többlettámogatási igénnyel nem jár, ez igaz a Szabóky Adolf Szakképzési Ösztöndíj forrásszükségletére is. A ténylegesen szükséges forrásigény viszont a már megjelent Korm. rendelet és e módosítás tekintetében is minden esetben csak a valós beiskolázási létszámok, a keretszámok feltöltöttsége ismeretében állapítható majd meg.

Az érintett képzések keretszám-bővülései a személyi és tárgyi feltételrendszer bővítését nem igénylik, nem vonják maguk után, mert a képzési létszámok változása, emelése az érintett fenntartók iskolái meglévő kapacitásainak keretei között valósulnak meg.

**II. Adminisztratív terhek:**

Az előterjesztés a piaci, lakossági és egyéb nem piaci szereplők adminisztratív terheit érdemben nem befolyásolja.

**III. Egyéb hatások:**

Az előterjesztésnek nincs egészségügyi, környezeti és természeti kihatása.

Az előterjesztés előnyös hatással van az iskolai rendszerű szakképzésben (szakgimnáziumi, szakközépiskolai szakképzésben) résztvevő tanulókra, mert a keretszámok módosulása, emelkedése révén szélesednek a beiskolázási lehetőségek.